**Obrazloženje Posebnog dijela financijskog plana Državnog zavoda za intelektualno vlasništvo (2024-2026)**

**08012 Sažetak djelokruga Državnog zavoda za intelektualno vlasništvo**

Državni zavod za intelektualno vlasništvo (DZIV-a) obavlja sljedeće poslove i zadatke iz svoje nadležnosti:

* razvoj zakonodavnog okvira za zaštitu industrijskog vlasništva usklađen s pravnim okvirom Europske unije i međunarodnim pravnim okvirom te nacionalnim strateškim okvirom;
* osiguravanje kvalitetne i učinkovite provedbe postupaka za priznanje prava industrijskog vlasništva na teritoriju Republike Hrvatske (RH), koje DZIV provodi samostalno ili putem odgovarajućih međunarodnih i europskih sustava u kojima RH sudjeluje;
* osiguravanje, učinkovitog i poticajnog sustava zaštite autorskih i srodnih prava, usklađenog s tehnološkim razvojem, kroz razvoj odgovarajućeg zakonodavnog okvira, nadzor nad sustavom kolektivnog ostvarivanja prava te provedbu i razvoj prateće stručne djelatnosti;
* zastupanje interesa RH u razvoju zajedničkog zakonodavnog i institucionalnog okvira Europske unije u području intelektualnog vlasništva;
* zastupanje interesa i jačanje utjecaja RH u međunarodnim (europskim i svjetskim) organizacijama i tijelima Europske unije iz područja intelektualnog vlasništva te daljnji razvoj članstva u međunarodnim konvencijama i ugovorima u skladu s ciljevima razvoja nacionalnog sustava intelektualnog vlasništva;
* osiguravanje provedbe obveza iz međunarodnih konvencija i ugovora iz područja intelektualnog vlasništva kojih je RH članica i koje su u nadležnosti DZIV-a;
* doprinos razvoju učinkovitog nacionalnog sustava provedbe prava intelektualnog vlasništva, uključujući suzbijanje prometa krivotvorenim proizvodima i piratstva, u suradnji i uz koordinaciju s tijelima za provedbu prava te drugim dionicima sustava iz javnog i privatnog sektora;
* doprinos razvoju primjene prava intelektualnog vlasništva u relevantnim gospodarskim i društvenim sektorima radi jačanja inovacijskih i kreativnih djelatnosti te jačanja konkurentnosti relevantnih sektora;
* održavanje i razvoj nacionalnih digitalnih registara industrijskog vlasništva te razvoj i održavanje pratećih nacionalnih i međunarodnih digitalnih servisa i e-usluga;
* razvoj javnih informacijskih i stručnih usluga te potpore korisnicima sustava zaštite i primjene intelektualnog vlasništva u suradnji s drugim dionicima nacionalnog inovacijskog sustava i sektora kreativnih i kulturnih industrija.

Navedena djelatnost DZIV-a temelji se na obavljanju specijalističkih poslova za koje su nužni visokoobrazovani kadrovi sa specijalističkim znanjima iz različitih područja intelektualnog vlasništva te iz pojedinih područja tehnike i tehnologije, kao i na potpornim složenim poslovnim informatičkim i komunikacijskim sustavima, s obzirom na međupovezanost nacionalnog sustava intelektualnog vlasništva s europskim i međunarodnim sustavom te rastući stupanj digitalizacije poslovanja gospodarstva, javne uprave te europskih i međunarodnih organizacija iz područja intelektualnog vlasništva. Iz tih razloga najveći dio planiranih ukupnih rashoda, osobito rashoda financiranih s izvora 11, odnosi se na rashode za zaposlene (skupina 31), dok najznačajnije materijalne rashode čine rashodi za održavanje i razvoj digitalnog poslovanja DZIV-a, koji se financiraju kako s izvora 11 tako i s izvora 43-T.

Slijedom navedenog, od ukupnih planiranih rashoda financiranih s izvora 11 za 2024. godinu, 92,8% odnosi se na rashode za zaposlene (skupina 31), 7% na materijalne rashode (skupina 32) te 0,2% na financijske rashode i na rashode za nabavu nefinancijske imovine (skupina 34 i 42).

Primjetan je izuzetno visok udio rashoda za zaposlene u izvoru financiranja (za prethodnu 2023. godinu taj je udio planiran 87%). Takav udio proizlazi iz ograničenih raspoloživih sredstava za potrebe financijskog plana (dodijeljeni iznosi limita od nadležnog razdjela) i nužnog novog zapošljavanja zbog intelektualnim radom intenzivne djelatnosti Zavoda uz značajni porast važećih materijalnih prava zaposlenika u odnosu na 2023. godinu. Sadašnja razina popunjenosti propisanih radnih mjesta od 63% (uz 83 zaposlenika) nedovoljna je za osiguravanje redovnog poslovanja te je u 2023. odobreno novo zapošljavanje temeljem kojih je u tijeku postupak javnog natječaja za 8 radnih mjesta. Temeljem dosadašnjih procesa zapošljavanja (malobrojnost prijava kandidata, slaba prolaznost u selekcijskim procesima, dugotrajni postupak do stupanja u službu odabranih kandidata) te planiranog i uobičajenog odljeva zaposlenika, rashodi za zaposlene u 2024. godini planirani su na osnovi prosječnog godišnjeg ukupnog broja od 88 zaposlenika (što odgovara popunjenosti radnih mjesta predviđenih propisima o unutarnjem ustrojstvu od 67%). S obzirom na raspoloživa sredstva za financijski plan (dodijeljeni limiti) projekcije rashoda za zaposlene za godine 2025-2026 planirane su za jednak broj zaposlenika (88 tj. 67% popunjenosti radnih mjesta).

Rashodi u skupini 42 (rashodi za nabavu nefinancijske imovine), s izvora 11 se planirani su za neophodnu zamjenu dotrajale opreme za grijanje, ventilaciju i hlađenje, te u manjem dijelu za nabavu nove informatičke opreme. Većim dijelom se aktivnost nabave nove informatičke opreme planira na izvoru 43-T s obzirom na to da je moderna informatička opremljenost u velikom dijelu preduvjet za nužnu međupovezanost nacionalnog sustava intelektualnog vlasništva s europskim i međunarodnim sustavom odnosno za provedbu odgovarajućih projekata suradnje.

U skupini 32 (materijalni rashodi) ukupni rashodi planirani su na znatno višoj razini (viši za 43%) od usporedne 2023. godine, pri čemu su rashodi s izvora 11 planirani na razini od 60% od materijalnih rashoda izvora 11 iz 2023., u skladu s ukupnim raspoloživim sredstvima za financijski plan (dodijeljenim limitima od strane razdjela). Rashodi ove skupine planiraju se u 2024. godini u znatno većem iznosu u odnosu na prethodnu godinu pokrivati sa izvora 43-T. Osim zbog porasta cijena usluga na tržištu temeljem inflatornih kretanja, ukupno povećanje materijalnih rashoda planira se temeljem nužne nadogradnje sustava elektroničkog uredskog poslovanja radi njegovog usklađivanja s obvezama koji proizlaze iz odgovarajućih propisa i projekata Ministarstva pravosuđa i uprave, za održavanje postojećih softverskih licenci i nabavu dodatnih licenci za potrebe razvoja digitalnog poslovanja, za povećane troškove komunikacijskog povezivanja i prijenosa podataka putem komunikacijske mreže javnih tijela HITRONet vezanih uz korištenje državne informacijske infrastrukture i servisa odnosno usluga Centra dijeljenih usluga, za povećane troškove usluga održavanja informacijskih (pod)sustava uvedenih ili unaprijeđenih u 2023. godini te za dodatne edukacije zaposlenika nužnih za praćenje tehnoloških zahtjeva projekata suradnje između EUIPO-a i DZIV-a (uvođenje i održavanje sustava).

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| 08012 Državni zavod za intelektualno vlasništvo | 3.032.743 | 3.987.693 | 4.637.560 | 4.506.412 | 4.513.173 | 116 |

### 3801 ULAGANJE U ZNANSTVENO ISTRAŽIVAČKU DJELATNOST

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| 3801 | 3.032.743 | 3.987.693 | 4.637.560 | 4.506.412 | 4.513.173 | 116 |

**Cilj 1. Povećati kvalitetu i učinkovitost sustava zaštite prava industrijskog vlasništva**

**Cilj 2. Povećati kvalitetu i učinkovitost sustava zaštite autorskih i srodnih prava**

**Cilj 3. Povećati učinkovitost sustava provedbe prava intelektualnog vlasništva**

**Cilj 4. Povećati stupanj korištenja sustava zaštite intelektualnog vlasništva od strane domaćih subjekata**

**Pokazatelji učinka**

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Povećanje broja prijava industrijskog vlasništva u nacionalnom postupku (ukupno - kumulativ) | Ukupni broj prijava za zaštitu patenata (nacionalne prijave, PCT prijave – nacionalna faza), žiga (nacionalne prijave) i industrijskog dizajna (nacionalne prijave) – ne uključuje prijave za jedinstvenu zaštitu na ukupnom teritoriju Europske unije (žig i registrirani dizajn Europske unije) | % | 1945 (2022.) | DZIV | 2% | 2%  | 3% |
| Povećanje vrijednosti Globalnog inovacijskog indeksa Hrvatske u kategorijama rezultata inovacijskih i kreativnih djelatnosti koji uključuju prava intelektualnog vlasništva (zbroj vrijednosti parametara) | - Rezultati u području znanja i tehnologije (Knowledge and technology outputs) - Rezultati u području kreativnih djelatnosti (Cretaive outputs) | Vrijednost pokazatelja | 64 (Knowledge and technology outputs 34.0; Creative outputs 30.0)(2023.) | WIPO Global Innovation Index | >64 | >64 | >64 |

### A763000 ADMINISTRACIJA I UPRAVLJANJE DRŽAVNOG ZAVODA ZA INTELEKTUALNO VLASNIŠTVO

**Zakonske i druge pravne osnove**

* Zakon o ustrojstvu i djelokrugu ministarstava i drugih središnjih tijela državne uprave,
* Zakon o patentu,
* Zakon o žigu,
* Zakon o oznakama zemljopisnog podrijetla i oznakama izvornosti proizvoda i usluga,
* Zakon o zaštiti topografija poluvodičkih proizvoda,
* Zakon o industrijskom dizajnu,
* Zakon o autorskom pravu i srodnim pravima,
* Zakon o zaštiti neobjavljenih informacija s tržišnom vrijednosti,
* Zakon o naknadama u području intelektualnog vlasništva,
* Uredba o naknadama za posebne troškove i troškove za pružanje informacijskih usluga Državnog zavoda za intelektualno vlasništvo,
* Uredba (EZ) br. 469/2009 o svjedodžbi o dodatnoj zaštiti za lijekove,
* Uredba (EZ) br. 1610/96 o uvođenju svjedodžbe o dodatnoj zaštiti za sredstva za zaštitu bilja,
* Ugovor o suradnji na području patenata (PCT),
* Pravilnik prema Ugovoru o suradnji na području patenata (PCT),
* Europska patentna konvencija (EPC 2000),
* Provedbeni pravilnik Europske patentne konvencije,
* Pravilnik o pristojbama uz Europsku patentnu konvenciju,
* Madridski sporazum o međunarodnoj registraciji žigova,
* Protokol koji se odnosi na Madridski sporazum o međunarodnoj registraciji žigova,
* Zajednički pravilnik uz Madridski sporazum o međunarodnoj registraciji žigova i Protokol koji se odnosi na Madridski sporazum i Izmjene i dopune Zajedničkog pravilnika,
* Haški sporazum o međunarodnoj registraciji industrijskog dizajna te Ženevski Akt Haškog sporazuma, Zajednički pravilnik prema Aktu Haškoga sporazuma iz 1999., 1960. i 1934. godine.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| A763000 | 2.874.909 | 3.557.507 | 3.684.503 | 3.889.497 | 3.846.258 | 104 |

Aktivnost Administracija i upravljanje obuhvaća sve redovne poslove i aktivnosti DZIV-a na ostvarenju propisane djelatnosti koja se odnosi na osiguravanje primjerenog sustava zaštite prava intelektualnog vlasništva na teritoriju Republike Hrvatske putem nacionalnog i nadnacionalnih sustava zaštite. Provedbom ove aktivnosti osigurava se:

* obavljanje propisanih upravnih i stručnih poslova koji se odnose na razvoj zakonodavnog okvira za zaštitu intelektualnog vlasništva;
* provedba postupaka za zaštitu prava industrijskog vlasništva i nadzor nad sustavom kolektivnog ostvarivanja autorskog i srodnih prava;
* razvoj i pružanje pratećih javnih stručnih usluga iz područja intelektualnog vlasništva;
* razvoj i održavanje javnih registara i baza podataka iz područja intelektualnog vlasništva te održavanje osnovne informacijske, podatkovne i mrežne infrastrukture;
* razvoj e-usluga u skladu sa standardima javnih usluga u Republici Hrvatskoj;
* razvoj i provedba razmjene podataka s međunarodnim sustavima zaštite intelektualnog vlasništva te uključivanje u zajedničke informacijske sustave;
* sudjelovanje u razvoju zakonodavnog i institucionalnog okvira Europske unije u području intelektualnog vlasništva;
* obavljanje poslova službene europske i međunarodne suradnje s odgovarajućim državnim institucijama drugih zemalja, kao i odgovarajućim europskim i međunarodnim organizacijama;
* poslovi pripreme, zaključivanja i izvršavanje međunarodnih ugovora iz područja intelektualnog vlasništva;
* poslovi vezani uz predstavljanje Republike Hrvatske u europskim i međunarodnim organizacijama i stručnim tijelima iz područja intelektualnog vlasništva;
* ostali poslovi razvoja i unaprjeđenja ukupnog nacionalnog sustava intelektualnog vlasništva.

Od ukupnih planiranih rashoda financiranih s izvora 11 za 2024. godinu, najveći dio od 92,8% odnosi se na rashode za zaposlene (skupina 31), 7% na materijalne rashode (skupina 32), a 0,2% na financijske rashode i na rashode za nabavu nefinancijske imovine (skupina 34 i 42):

* Rashodi za zaposlene za 2023. godinu planirani su u visini prosječnog bruto (I) iznosa od 1.754 EUR za planirani prosječni godišnji broj od 88 zaposlenika. S obzirom na limite za rashode ovog izvora određene od strane razdjela, i za 2025. i 2026. godinu planirani su jednaki iznosi rashoda za zaposlene. Rashodi su planirani na temelju razine materijalnih prava državnih službenika i dužnosnika propisanima aktima na snazi u rujnu 2023. godine.
* Materijalni rashodi obuhvaćaju rashode korištenja usluga i dobara koja se odnose na redovno poslovanje i obavljanje redovne djelatnosti DZIV-a (troškovi prijevoza zaposlenika na posao i s posla, službena putovanja, uredski materijal, telekomunikacijske usluge, poštanske usluge, troškovi sudskih sporova itd.), uključujući rashode za rad neovisnog drugostupanjskog tijela (Žalbenih vijeća u području prava industrijskog vlasništva) u prijelaznom periodu do planiranog prestanka rada po okončanju preostalih neriješenih predmeta (mjesečne paušalne naknade predsjedniku i zamjenicima Žalbenih vijeća u području prava industrijskog vlasništva te naknade za rad članova Žalbenih vijeća za rješavanje predmeta vraćenih s nadležnog suda na ponovno rješavanje; predviđa se okončanje rada Žalbenih vijeća do kraja 2024. godine). Najznačajnije kategorije materijalnih rashoda planiraju se za troškove prijevoza zaposlenika na posao i s posla (31% ukupnih materijalnih rashoda); službena putovanja (13%); usluge telefona, pošte i prijevoza (11%); uredski materijal (6%); računalne usluge za potrebe osnovnog održavanja računalnih (informatičkih) sustava i servisa (5%); zakupnine i najamnine (5%) koje čine troškovi održavanja i nabave softverskih licenci za korištenje uredskih i specijaliziranih programskih alata; usluge ispisa putem uzimanja opreme u zakup putem Središnjeg državnog ureda za središnju javnu nabavu (5%); troškova sudskih postupaka (5%) te naknada za rad predstavničkih tijela.
* U okviru financijskih rashoda planiraju se troškovi bankarskih usluga i usluga platnog prometa te mogućih zateznih kamata, za sve godine planiranja u jednakom neznatnom iznosu od 35 EUR;
* Rashodi za nabavu nefinancijske imovine uključuju planirana sredstva u godišnjem iznosu od 4.130 EUR za svaku od tri godine za nužnu zamjenu dotrajalih klimatizacijskih uređaja energetski učinkovitijima i minimalnu obnovu zastarjele uredske i komunikacijske opreme.

Rashodi financirani vlastitim sredstvima (izvor 31), koja čine akumulirani prihod od internog ugostiteljskog objekta koji je tijekom 2022. privremeno prestao s radom radi prestanka rada dotadašnjeg voditelja, planirani su u godišnjem iznosu od 1.000 EUR za svaku od tri godine radi mogućeg financiranja rashoda nabave robe za potrebe istog internog ugostiteljskog objekta za slučaj nastavka poslovanja ovog objekta.

Rashodi financirani s izvora 43 odnose se na prijenos (transfer) propisanih udjela prihoda državnog proračuna od uplaćenih propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja te naknade podnositelja nacionalnih patenata za tražene posebne stručne usluge Europske patentne organizacije, prema Europskoj patentnoj organizaciji i Svjetskoj organizaciji za intelektualno vlasništvo sukladno međunarodnim obvezama Republike Hrvatske. Isti su planirani u iznosu 1.250.000 EUR u 2024. godini. Sukladno projekcijama rasta na temelju kumulativnog broja prava i procijenjenih trendova planirani su i iznosi u 2025. godini i 2026. godini.

Planirani rashodi financirani s izvora 51 odnose se na troškove planiranih službenih putovanja zaposlenika DZIV-a za potrebe predstavljanja Republike Hrvatske na sastancima stručnih i radnih tijela Europske unije te dijelom refundirana od strane istih, za svaku od tri godine planiranja u jednakom iznosu od 6.636 EUR. Planirani rashodi izvora su manji od usporedne 2023. godine zbog isteka mandata (zaključno s 31.12.2023.) privremeno izaslane zaposlenice DZIV-a na rad u tijelo EU-a (Ured Europske unije za intelektualno vlasništvo) za koju se propisani dio troška plaće pokrivao s ovog izvora, a u planskom i projiciranom razdoblju neće će se više pokrivati iz ovog izvora.

Rashodi za službena putovanja zaposlenika DZIV-a kao predstavnika Republike Hrvatske na sastanke stručnih i upravljačkih tijela Europske patentne organizacije te radnih grupa Europskog patentnog ureda kao izvršnog tijela te organizacije financiraju se s izvora 52 te su refundirani od strane Europskog patentnog ureda i predstavljaju najveći dio rashoda unutar ovog izvora (67%). Preostali udio u ovim rashodima čine planirani rashodi za druge aktivnosti koje se provode u suradnji s međunarodnim organizacijama (stručno usavršavanje zaposlenika DZIV-a putem programa međunarodnih organizacija, zajednička organizacija stručnih događanja i po potrebi angažmana vanjskih konzultanata na suradničkim aktivnostima i sl.).

### T763005 SURADNJA DZIV-a S EUROPSKIM UREDOM ZA ŽIGOVE I DIZAJN

**Zakonske i druge pravne osnove**

Uredba (EU) 2017/1001 Europskog parlamenta i Vijeća od 14. lipnja 2017. o žigu Europske unije, članak. 152.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 24./23. |
| T763005 | 157.833 | 430.186 | 953.057 | 616.915 | 666.915 | 221 |

Temeljem ugovora o suradnji s Uredom Europske unije za intelektualno vlasništvo (EUIPO) i Državnog zavoda za intelektualno vlasništvo, koji se sklapaju na godišnjoj razini, provodi se suradnja propisana člankom 152. Uredbe (EU) 2017/1001 Europskog parlamenta i Vijeća od 14. lipnja 2017. o žigu Europske unije. Sukladno članku 152., EUIPO i središnji uredi za industrijsko vlasništvo država članica i Ured Beneluksa za intelektualno vlasništvo međusobno dobrovoljno surađuju radi promicanja konvergencije praksi i alata u području žigova i dizajna. Ta suradnja posebno obuhvaća:

1. razvoj zajedničkih standarda ispitivanja prijava za registraciju žigova;
2. stvaranje zajedničkih ili povezanih baza podataka i portala u svrhu pregleda, pretraživanja i klasifikacije žigova diljem EU-a;
3. stalno pružanje i razmjenu podataka i informacija, uključujući i rad popunjavanja baza podataka i portala iz točke (b);
4. uspostavljanje zajedničkih standarda i praksi kako bi se osigurala interoperabilnost između postupaka i sustava diljem EU-a te poboljšala njihova dosljednost, učinkovitost i djelotvornost;
5. dijeljenje informacija o pravima industrijskog vlasništva i postupcima, uključujući uzajamnu potporu službama za pomoć i informacijskim centrima;
6. razmjenu stručnih tehničkih znanja i pomoći u vezi s područjima iz točaka od (a) do (e).

EUIPO financijski podupire ove projekte u mjeri u kojoj je to potrebno kako bi se osiguralo učinkovito sudjelovanje središnjih ureda za industrijsko vlasništvo država članica i Ureda Beneluksa za intelektualno vlasništvo u tim projektima. Ta financijska potpora može biti u obliku bespovratnih sredstava i doprinosa u naravi, a korisnici bespovratnih sredstava su središnji uredi za industrijsko vlasništvo država članica i Ured Beneluksa za intelektualno vlasništvo. Bespovratna sredstva mogu se dodijeliti bez poziva za dostavu prijedloga u skladu s financijskim pravilima primjenjivima na EUIPO i s načelima postupaka dodjele bespovratnih sredstava sadržanima u Uredbi (EU, Euratom) br. 966/2012 Europskog parlamenta i Vijeća te u Delegiranoj uredbi Komisije (EU) br. 1268/2012. Uz to, EUIPO i relevantna nadležna tijela država članica dobrovoljno međusobno surađuju na promicanju podizanja svijesti o sustavu žigova i borbi protiv krivotvorenja. Takva suradnja uključuje projekte koji su posebno usmjereni na provedbu uspostavljenih standarda i prakse, kao i na organiziranje obrazovnih aktivnosti i aktivnosti osposobljavanja. Financijska potpora za te projekte primjenjuje se na odgovarajući način kao i za prethodno navedene projekte.

Financijski rashodi za ove aktivnosti financiraju se iz posebnih namjenskih prihoda temeljem namjenskih uplata Ureda Europske unije za intelektualno vlasništva (izvor 43), a planirana su sukladno ugovorenim aktivnostima koje se financiraju temeljem potpisanih ugovora za svaku godinu planiranja iz kojih proizlaze obveze DZIV-a.

**Planirana ugovorna suradnja u 2024.** godini obuhvaća suradnju na sljedećim programima: ECP1 - Konsolidacija implementacije alata Europske mreže za intelektualno vlasništvo, ECP2 - Unaprjeđenje i nadogradnja alata Europske mreže intelektualnog vlasništva (EUIPN), ECP3 - Novi alati, ECP4 - Konvergencija praksi, ECP5 - Održivost mreže, ECP6 - Potpora malim i srednjim poduzećima, ECP7 - Potpora provedbi Direktive o usklađivanju zakonodavstava država članica o žigovima s alatima i osposobljavanjem te zakonodavnim i praktičnim repozitorijem intelektualnog vlasništva, te ECP8 – Suradničke usluge. Navedeni programi provode se putem projekata i aktivnosti koji se ugovaraju za svaku kalendarsku godinu.

Najznačajniji rashodi u 2024. godini planiraju se za računalne usluge razvoja unaprijeđenog informacijskog sustava za upravljanje digitalnim dokumentima, troškove održavanja informatičke opreme i korisničkih e-usluga, troškove razvoja informacijskog sustava u svrhu provedbe zajedničkih projekata razvoja digitalnih alata, razmjene podataka i informacija te osiguravanja visoke kvalitete podataka i visoke razine dostupnosti zajedničkih korisničkih servisa TMView i DesignView (sukladno s EUIPO-om ugovorenim standardima održavanja funkcionalnosti tih servisa, tzv. SLA), kao i održavanja sustava upravljanja informacijskom sigurnosti.

Rashodi za nabavu nefinancijske imovine uključuju planirana sredstva u iznosu od 22.830 EUR za 2024., 38.880 EUR za 2025. godinu te jednako tako 38.880 EUR za 2026. godinu, za nabavu potrebne informatičko-komunikacijske opreme (prvenstveno računalne opreme).

Za sudjelovanje u programima usklađivanja zajedničke prakse (konvergencija praksi) i druga službena putovanja vezana uz aktivnosti suradnje planirana su sredstva za službena putovanja i stručno usavršavanje u godišnjem iznosu od 11.000 EUR za 2024., 10.000 EUR za 2025., i 15.000 EUR za 2026. godinu.

Sredstva u godišnjem iznosu od 21.590 EUR planirana su za rashode usluga promidžbe i informiranja jednako za sve tri godine planiranja. Usluge promidžbe i informiranja uključuju usluge praćenja i analize objava o intelektualnom vlasništvu u medijima radi praćenja učinka djelatnosti i projektnih aktivnosti, u iznosu od 5.000 EUR, te usluge provođenja komunikacije u vezi djelatnosti i projektnih aktivnosti na društvenim mrežama, u iznosu od 16.590 EUR.

Za informacijsko-promotivne nastupe DZIV-a na javnim priredbama s ciljem poticanja korištenja sustava zaštite intelektualnog vlasništva radi povećanja učinkovitosti inovacijskih i tržišnih aktivnosti poduzeća i drugih subjekata u 2024. godini (a jednako tako i u 2025., i 2026. godini) planirani su rashodi u ukupnom godišnjem iznosu od 18.030 EUR. Planirani rashodi uključuju i troškove zakupa prostora i opreme za planirana događanja.

**Pokazatelji rezultata**

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost za 2024. | Ciljana vrijednost za 2025. | Ciljana vrijednost za 2026. |
| Postotak provedenih aktivnosti/projekata u odnosu na planirane temeljem godišnjih ugovora o suradnji s EUIPO-om (godišnje) | Postotak provedenih aktivnosti/projekata u odnosu na planirane temeljem godišnjih ugovora o suradnji s EUIPO-om | % | 100(2022.) | DZIV | 100 | 100 | 100 |